google/wiki40b huggingface dataset:
Βουλγαρικές βουλευτικές εκλογές 2014

Βουλευτικές εκλογές διεξήχθησαν στη Βουλγαρία στις 5 Οκτωβρίου 2014 για την εκλογή της 43ης Εθνοσυνέλευσης. Το GERB παρέμεινε το μεγαλύτερο κόμμα, κερδίζοντας 84 επί συνόλου 240 εδρών. Συνολικά εισήλθαν στη Βουλή 8 κόμματα και ήταν η πρώτη φορά από το 1990, οπότε ξεκίνησε η διεξαγωγή δημοκρατικών εκλογών, που περισσότερα από 7 κόμματα μπήκαν στο κοινοβούλιο.Ο Μπόικο Μπορίσοφ έγινε πρωθυπουργός, επικεφαλής κυβερνήσεως συνασπισμού με το Μπλοκ των Μεταρρυθμιστών και με την υποστήριξη του Πατριωτικού Μετώπου και των Εναλλακτικών για την Βουλγαρική Αναγέννηση.

Πλαίσιο

Έπειτα από την ήττα που υπέστη το κόμμα BSP στις Ευρωεκλογές το 2014, μένοντας στο 18,94% των ψήφων, η αντιπολίτευση ζήτησε τη διεξαγωγή πρόωρων εκλογών. Ο ηγέτης του DPS εξέφρασε την επιθυμία του να παραιτηθεί η κυβέρνηση και να διενεργηθούν εκλογές.
Έπειτα από συμφωνία ανάμεσα στα 3 μεγαλύτερα κόμματα (GERB, BSP και DPS) αποφασίστηκε η διεξαγωγή εκλογών στις 5 Οκτωβρίου 2014 .
Στις 23 Ιουλίου παραιτήθηκε η κυβέρνηση του Πλάμεν Ορεσάρσκι. Η παραίτηση της κυβέρνησης έγινε δεκτή από το κοινοβούλιο την επομένη, με 180 υπέρ, 8 κατά, 8 αποχές και 44 απόντες. Έπειτα από την άρνηση όλων των κομμάτων να προσπαθήσουν να σχηματίσουν νέα κυβέρνηση, η βουλή διαλύθηκε και οι εκλογές ορίστηκαν για τις 5 Οκτωβρίου.

Εκστρατεία

Συνολικά 22 κόμματα και 7 συνασπισμοί πήραν μέρος στις εκλογές. Σε 2 κόμματα δεν επετράπη να εγγραφούν.
Η προεκλογική εκστρατεία ξεκίνησε στις 5 Σεπτεμβρίου.

Σχηματισμός κυβέρνησης

Η νεοεκλεγείσα συνέλευση πραγματοποίησε την πρώτη της συνεδρίαση στις 27 Οκτωβρίου.
Έπειτα από την εντολή σχηματισμού κυβέρνησης που έλαβε από τον πρόεδρο Ρόσεν Πλέβνελιεφ, ο Μπορίσοφ έγινε πρωθυπουργός και τέθηκε επικεφαλής κυβέρνησης συνασπισμού από το GERB, το Μπλοκ των Μεταρρυθμιστών και με την υποστήριξη του Πατριωτικού Μετώπου και των Εναλλακτικών για την Βουλγαρική Αναγέννηση.Το 20μελές υπουργικό συμβούλιο εγκρίθηκε με 136-97 (και 1 αποχή). Η εκλογή του Μπορίσοφ στην πρωθυπουργία έγινε από τη βουλή με ακόμα μεγαλύτερη πλειοψηφία, καθώς υπερψηφίστηκε από 149 βουλευτές και καταψηφίστηκε από 85.
Ουέζεν

Χαρακτηριστικά

Ο Ουέζεν είναι ένας κιτρινόλευκος υπεργίγαντας. Η επιφανειακή θερμοκρασία του είναι 6.200 K, ενώ η μάζα του εκτιμάται ότι είναι δεκαεπταπλάσια της μάζας του Ήλιου και η διάμετρός του 200 φορές μεγαλύτερη της ηλιακής, επομένως ο όγκος του είναι 8 εκατομμύρια φορές μεγαλύτερος από τον όγκο του Ήλιου. Το μέσο απόλυτο μέγεθος του αστέρα είναι −6,87, που αντιστοιχεί σε πραγματική λαμπρότητα 50 χιλιάδες φορές μεγαλύτερη από εκείνη του Ήλιου. Ο Γκουλντ θεωρούσε τον δ Μεγάλου Κυνός μεταβλητό, και πραγματικά έχει μία ελαφριά μεταβλητότητα του τύπου «α Κύκνου». Η γραμμική ταχύτητα περιστροφής του περί τον άξονά του είναι, στον ισημερινό, περί τα 28 χιλιόμετρα ανά δευτερόλεπτο, μάλλον αργή για τη σχετικώς μικρή ηλικία του, των 10 εκατομμυρίων ετών περίπου. Με αυτήν την ταχύτητα θέλει ένα χρόνο για να ολοκληρώσει μία περιστροφή γύρω από τον εαυτό του. Τα επόμενα εκατομμύρια χρόνια θα μετατραπεί σε ερυθρό υπεργίγαντα και όταν αποκτήσει ένα πυρήνα από σίδηρο θα καταρρεύσει σε έναν υπερκαιοφανή.
Ο Ουέζεν, ως μακρινός αστέρας, εμφανίζει αμελητέα ιδία κίνηση, η οποία μετρήθηκε σε 0,004 arcsec/έτος, και απομακρύνεται από εμάς με ταχύτητα 34 χιλιόμετρα ανά δευτερόλεπτο (122.000 χιλιόμετρα την ώρα).
2519 Ανναγκέρμαν

Φυσικά χαρακτηριστικά

Τα φυσικά χαρακτηριστικά της Ανναγκέρμαν είναι άγνωστα.
Thesaurus Linguae Graecae

Με τον τίτλο Thesaurus Linguage Graecae (μτφ. Θησαυρός Ελληνικής Γλώσσης) ή TLG ως συντομογραφία, είναι γνωστό το επιστημονικό πρόγραμμα του πανεπιστημίου της Καλιφόρνια στις ΗΠΑ με στόχο την σύσταση λεξιλογίου της ελληνικής γλώσσας από την αρχαιότητα του Ομήρου και μέχρι τα τέλη της Βυζαντινής Αυτοκρατορίας που σημαδεύτηκε με την πτώση της Κωνσταντινούπολης το 1453. 
Η αρχική ιδέα δόθηκε από τη μεταπτυχιακή φοιτήτρια Μάριαν Μακντόναλντ, το 1971, η οποία και προσέφερε για τις ανάγκες του έργου αυτού, 1 εκ. δολάρια, και επίσημα το πρόγραμμα ξεκίνησε στις 30 Οκτωβρίου του 1972.
Διευθυντής του έργου υπήρξε από την αρχή (1972) μέχρι τη συνταξιοδότησή του, το 1998, ο Θέοντορ Μπρούνερ. Μετά ανέλαβε διευθύντρια η Μαρία Παντελιά. Τα πρώτα κείμενα σε ηλεκτρονική μορφή, αν και δεν περιείχαν μηχανισμό αναζήτησης κυκλοφόρησαν στους επιστημονικούς κύκλους σε μαγνητικές ταινίες. 
Η έκδοση E (2000) του προγράμματος σε οπτικό δίσκο (CD-ROM) δημιουργήθηκε εξ ολοκλήρου μέσα στο πανεπιστήμιο.
Λα Μανουμπά (Κυβερνείο)

Το Κυβερνείο (νομός) Λα Μανουμπά είναι ένας από τους 24 νομούς της Τυνησίας. Βρίσκεται στο βόρειο μεσόγειο τμήμα της χώρας. Πρωτεύουσα είναι η ομώνυμη πόλη Λα Μανουμπά. Έχει συνολική έκταση 1.137 τ.χλμ., (20ο σε έκταση), και πληθυσμό 352.400 κατοίκους (2007). Δημιουργήθηκε το 2000. Είναι το τελευταίο κυβερνείο που δημιουργήθηκε.
Νίκος Γεωργέας

Καριέρα

Ξεκίνησε την καριέρα του από τη Μάνη Πλάτσας και το 1995 εντάχθηκε στην ομάδα της Καλαμάτας. Το 1996 δόθηκε δανεικός για έναν χρόνο στον ΠΑΣ Γιάννινα και την επόμενη περίοδο επέστρεψε στη μεσσηνιακή ομάδα όπου καθιερώθηκε ως βασικός.
Στις αρχές του 2001, έπειτα από τις πολύ καλές εμφανίσεις του με την ομάδα της Καλαμάτας πήρε μεταγραφή στην ΑΕΚ, στην οποία αγωνίστηκε επί μία δωδεκαετία (μέχρι το 2012). Με τους "κιτρινόμαυρους" έχει κατακτήσει δύο κύπελλα Ελλάδας, (2001-02, 2010-11).
Την περίοδο 2012-13 αγωνίστηκε για έναν χρόνο με τα χρώματα της Βέροιας, όμως το καλοκαίρι του 2013 επέστρεψε στην ΑΕΚ με σκοπό να βοηθήσει στη νέα προσπάθεια του συλλόγου. Το καλοκαίρι του 2015 αποσύρθηκε από την ενεργό δράση, αναλαμβάνοντας πόστο στις ακαδημίες της ΑΕΚ.
Χριστιανός της Έσσης-Φίλιππσταλ-Μπάρχφελτ

Βιογραφία

Ο Χρίστιαν-Λούντβιχ-Φρήντριχ-Άντολφ-Αλέξις-Βίλχελμ-Φέρντιναντ γεννήθηκε στο κάστρο Λούιζενλουνντ στο Γκύμπυ του Σλέσβιχ-Χόλσταϊν. Ήταν ο τέταρτος γιος του Γουλιέλμου υποναυάρχου του Πρωσικού Ναυτικού και της Αυγούστας των Όλντενμπουργκ, κόρης του Φρειδερίκου δούκα του Σλέσβιχ-Χόλσταϊν-Ζόντερμπουργκ-Γκλύκσμπουργκ.
Η μητέρα του ήταν εξαδέλφη του Γεωργίου Α΄ της Ελλάδας, του Φρειδερίκου Η΄ της Δανίας, της Αλεξάνδρας (συζύγου του Εδουάρδου Η΄ της Βρετανίας) και της Δάγμαρ (συζύγου του Αλεξάνδρου Γ΄ της Ρωσίας).
Ο πατέρας του είχε δύο γιους από τον πρώτο, μοργανατικό γάμο, που δεν είχαν δικαίωμα διαδοχής. Επίσης τον Χλόντβιχ από τον δεύτερο γάμο και τον Χριστιανό από τον τέταρτο γάμο του. Το 1905 ο αδελφός του Χλόντβιχ έγινε τιτουλάριος λάντγκραβος της Έσσης-Φίλιππσταλ-Μπάρχφελτ και έλαβε τις ιδιοκτησίες και τον πλούτο του κλάδου του.
Ο ίδιος δεν είχε τίτλο και περιουσία. Το 1905 εισήλθε στο Ναυτικό της Γερμανίας και το 1912 ως πλωτάρχης διοίκησε το AΜΠ Στέττιν. Συμμετείχε σε μία επίσημη επίσκεψη μοίρας πλοίων του ναυάρχου της Γερμανίας στις ΗΠΑ. Στον Α΄ Παγκόσμιο Πόλεμο διαμαρτυρήθηκε για τον ανορθόδοξο υποβρύχιο πόλεμο της χώρας του και αφού έγραψε επιστολή στον Γουλιέλμο Β΄ αυτοκράτορα της Γερμανίας, παραιτήθηκε.
Μία υποψήφια νύφη για αυτόν ήταν η Όλγα των Χόλσταϊν-Γκότορπ, πρώτη κόρη του Νικολάου Β΄ αυτοκράτορα της Ρωσίας. Τελικά νυμφεύτηκε την Ελισάβετ Ρίιντ-Ρότζερς από τις ΗΠΑ και έζησαν στην Ελβετία και στις ΗΠΑ. Έπειτα απέκτησαν βίλλα στις Κάννες. Μετέβη στο Λονδίνο, στην κηδεία της Αλεξάνδρας των Όλτενμπουργκ, εξαδέλφης της μητέρας του, όπου τον δέχθηκε ο γιος της Γεώργιος Ε΄ της Βρετανίας.
Με την άνοδο του Α. Χίτλερ στη Γερμανία, ο ανιψιός του (ο γιος τού Χλόντβιχ) προσχώρησε στους Ναζί, όχι όμως ο Χριστιανός. Το 1941 οι Ναζί στέρησαν τη Γερμανική υπηκοότητα από αυτόν και την οικογένειά του, χωρίς να ανακοινωθεί ο λόγος. Απέκτησε την Ελβετική υπηκοότητα.
Έκανε δεύτερο γάμο με την Ανν Πέαρλ-Φηλντ από την Αυστραλία και ταξίδεψε εκεί το 1962. Απεβίωσε το 1971 σε ηλικία 84 ετών στη Γενεύη.

Διακρίσεις

Του απονεμήθηκε η διάκριση του Τάγματος του Χρυσού Λέοντος του Οίκου της Έσσης-Κάσσελ και ο μεγαλόσταυρος του Οίκου του Λίππε.
Ρενέ του Σαλόν

Βιογραφία

Γεννήθηκε στη Μπρέντα και ήταν το μόνο τέκνο του Ερρίκου Γ΄ κόμη του Νασσάου-Ντίλενμπουργκ και της Κλαυδίας των Χαλόν, κόρης του Ιωάννη Δ΄ πρίγκιπα της Οράγγης. Το 1521 απεβίωσε η Κλαυδία και το 1530 απεβίωσε ο αδελφός της Φιλιμπέρτος πρίγκιπας της Οράγγης άγαμος, οπότε τον κληρονόμησε ο Ρενέ με τον όρο να χρησιμοποιεί τον θυρεό και το όνομα των Χαλόν. Έτσι έγινε γνωστός ως Ρενέ του Χαλόν-Οράγγης αντί του Νασσάου-Ντίλενμπουργκ.
Το 1540 έγινε κυβερνήτης (stadtholder) της Ολλανδίας, Ζηλανδίας και Ουτρέχτης. Το 1543 έγινε κυβερνήτης και του Γκέλντερς.
Το 1544 έλαβε μέρος στην πολιορκία του Σαιν Ντιζιέ που έκανε ο Κάρολος Ε΄ των Αψβούργων. Πληγώθηκε θανάσιμα και απεβίωσε με τον Κάρολο Ε΄ δίπλα στην κλίνη του. Τάφηκε στη Μεγάλη Εκκλησία της Μπρέντα, δίπλα στο ολιγόζωο τέκνο του. Ένα κενοτάφιο φτιάχτηκε ως ανάμνησή του στον Άγ. Στέφανο του Μπαρ-λε-Ντυκ. Άφησε το πριγκιπάτο της Οράγγης και τη βαρονία της Μπρέντα στον εξάδελφό του Γουλιέλμο Α΄ που έγινε έτσι πρίγκιπας της Οράγγης, αν και δεν ήταν απόγονος των προηγούμενων πριγκίπων της. Έγινε έτσι ο ιδρυτής του κλάδου Οράγγης-Νασσάου.

Οικογένεια

Νυμφεύτηκε το 1540 την Άννα, κόρη του Αντωνίου δούκα της Λωρραίνης. Απέκτησαν ένα τέκνο που απεβίωσε 3 εβδομάδες μετά.
Ογκοκερκίαση

Αίτια και διάγνωση

Το παρασιτικό σκουλήκι μεταδίδεται από τα τσιμπήματα μιας μαύρης μύγας, του είδους Simulium. Συνήθως, πρέπει να προηγηθούν πολλά τσιμπήματα πριν εκδηλωθεί η μόλυνση. Οι μύγες αυτές ζουν κοντά σε ποτάμια, εξού και το όνομα της ασθένειας. Μόλις εισχωρήσουν στον οργανισμό του ατόμου, τα σκουλήκια δημιουργούν προνύμφες που εξέρχονται από το δέρμα. Εκεί μπορεί να μολύνουν την επόμενη μαύρη μύγα που θα τσιμπήσει το άτομο. Υπάρχουν διάφοροι τρόποι για να γίνει η διάγνωση, μεταξύ των οποίων: τοποθέτηση βιοψία του δέρματος εντός φυσιολογικού ορού και παρακολούθηση για έξοδο της προνύμφης, έλεγχος του ματιού για ύπαρξη προνύμφης, καθώς και έλεγχος των εξογκωμάτων του δέρματος για ενήλικα σκουλήκια.

Πρόληψη και θεραπεία

Δεν υπάρχει εμβόλιο έναντι της νόσου. Η πρόληψη συνίσταται στο να αποφεύγονται τα τσιμπήματα των εντόμων. Η πρόληψη μπορεί να περιλαμβάνει τη χρήση εντομοαπωθητικών και κατάλληλου ρουχισμού. Γίνονται και άλλες προσπάθειες όπως η μείωση πληθυσμού των μυγών μέσω ψεκασμών με εντομοκτόνο(α) Σε αρκετές περιοχές του κόσμου βρίσκονται σε εξέλιξη προσπάθειες εξάλειψης της νόσου μέσω θεραπείας ολόκληρων ομάδων πληθυσμού. Για τη θεραπεία των ατόμων που έχουν μολυνθεί χρησιμοποιείται το φάρμακο ιβερμεκτίνη κάθε έξι με δώδεκα μήνες. Η συγκεκριμένη φαρμακευτική αγωγή σκοτώνει την προνύμφη, όχι όμως και τα ενήλικα σκουλήκια. Η φαρμακευτική αγωγή δοξυκυκλίνη, η οποία σκοτώνει ένα σχετιζόμενο βακτήριο που ονομάζεταιWolbachia, φαίνεται να αποδυναμώνει τα σκουλήκια και συνιστάται από ορισμένους. Μπορεί επίσης να γίνει χειρουργική αφαίρεση των όγκων που βρίσκονται κάτω από το δέρμα.

Επιδημιολογία και ιστορικό

Περίπου 17 με 25 εκατομμύρια άνθρωποι έχουν μολυνθεί από τη νόσο της τύφλωσης των ποταμών, ενώ περίπου 800.000 άτομα υποφέρουν από κάποιο ποσοστό απώλειας όρασης. Οι περισσότερες λοιμώξεις παρουσιάζονται στην υποσαχάρια Αφρική, αν και περιστατικά έχουν επίσης αναφερθεί στην Υεμένη και σε απομονωμένες περιοχές της Κεντρικής καιΝότιας Αμερικής. Το 1915, ο ιατρός Rodolfo Robles συνέδεσε για πρώτη φορά το σκουλήκι με οφθαλμική πάθηση. Έχει καταχωρηθεί από τον Παγκόσμιο Οργανισμό Υγείας ως παραμελημένη τροπική νόσος.
Επαρχία Μπαγκρατιονόβσκι

Η επαρχία Μπαγκρατιονόβσκι (ρωσικά: Багратио́новский райо́н‎) είναι διοικητική επαρχία (ραγιόν), μια από τις δεκαπέντε επαρχίες της περιφέρειας Καλίνινγκραντ στην Ρωσία. Ως δημοτική διαίρεση, ενσωματώνεται ως Δημοτικό Διαμέρισμα Μπαγκρατιονόβσκι. Η επαρχία βρίσκεται στα νοτιοδυτικά της περιφέρειας. Η έκταση της επαρχίας είναι 1.146 τετραγωνικά χιλιόμετρα. Το διοικητικό κέντρο είναι το Μπαγκρατιονόβσκ. Πληθυσμός: 32,352 (απογραφή 2010). Ο πληθυσμός του Μπαγκρατιονόβσκ αντιστοιχεί στο 19.8% του πληθυσμού της επαρχίας.

Γεωγραφία

Η επαρχία είναι μια από τις δυτικότερες στην Περιφέρεια Καλίνινγκραντ. Η επαρχία βρίσκεται νότια του Καλίνινγκραντ, στα σύνορα με τη Πολωνία και είναι αραιοκατοικημένη. 
Ο πρώην σιδηρόδρομος της ανατολικής Πρωσίας διασχίζει την επαρχία γύρω από την βαλτική ακτή, συνδέοντας την πόλη του Καλίνινγκραντ με το Γκντανσκ της Πολωνίας. Μια άλλη γραμμή, ο πρώην νότιος Σιδηρόδρομος της Ανατολικής Πρωσίας συνδέει το Καλίνινγκραντ με το πολωνικό Μπαρτόσζιτσε μέσω του Μπαγκρατιονόβσκ, ωστόσο η σύνδεση διακόπηκε το 2011. Δύο μεγάλες οδικές αρτηρίες, η R516 (μέρος του πρώην αυτοκινητόδρομου Μπερλίνκα) και ο A195, επίσης, οδηγούν μέσω της επαρχίας στα πολωνικά σύνορα. 
Ο πιο σημαντικός ποταμός της επαρχίας είναι ο Προχλάντναγια, που εκβάλλει στη λιμνοθάλασσα του Βιστούλα. 

Συνεργασίες

Η επαρχία είναι σε συνεργασία με την επαρχία Βερντέν στηνκάτω Σαξονία, στην Γερμανία.
Μ+Μ

Πλοκή

Η Μαργαρίτα είναι μπαλαρίνα της Λυρικής σκηνής. Ζει μια πειθαρχημένη ζωή, όπως αρμόζει σε μια κλασική καλλιτέχνιδα. Ο άντρας της έχει χαθεί σε ναυάγιο και μεγαλώνει τους δυο γιους της με αυστηρότητα. Μόλις της δόθηκε η ευκαιρία να χορέψει τον πρώτο ρόλο στη «Λίμνη των κύκνων». Αυτή η παράσταση θα καθορίσει το μέλλον της καριέρας της. Ο Μιχάλης είναι μουσικός, ένας ανέμελος ροκάς που ζει μια ζωή χωρίς πρόγραμμα. Η γυναίκα του έχει πεθάνει και του άφησε τρεις κόρες. Ο ίδιος δεν αγχώνεται ιδιαίτερα για αυτό, αλλά οι κόρες του προσπαθούν να βρουν τρόπους να συμμαζέψουν τα ασυμμάζευτα. Η σπιτονοικοκυρά του τον απειλεί με έξωση, γιατί χρωστάει πολλά ενοίκια και δεν μπορεί να τα πληρώσει. Έτσι, αναζητά δουλειά στη Λυρική και πηγαίνει την ώρα που η Μαργαρίτα κάνει την τελική πρόβα για την παράστασή της. Μια σύγκρουση ανάμεσά τους θα καταστρέψει για πάντα τα όνειρά της. Θα αλλάξει, όμως και τη δική του ζωή, αφού την επόμενη μέρα, η μοίρα τον φέρνει να ζήσει ακριβώς δίπλα της. Εκείνη, μόλις συνειδητοποιεί ποιος είναι ο καινούριος της γείτονας, ψάχνει να βρει τρόπο για να απαλλαγεί από αυτόν...
998 Μπόντεα

Φυσικά χαρακτηριστικά

Η μέση διάμετρος της Μπόντεα εκτιμάται σε 38,16 χιλιόμετρα. O φασματικός τύπος της είναι άγνωστος, ενώ το άλβεδό της είναι μόλις 0,021. Είναι άγνωστο αν και με ποια περίοδο περιστρέφεται η Μπόντεα γύρω από τον εαυτό της.
Δημήτριος Παπαπαναγιώτου

Βιογραφία

Εξελέγη βουλευτής Γρεβενών στις εκλογές του 1952 με τον Ελληνικό Συναγερμό. Η εκλογή του Παπαπαναγιώτου ακυρώθηκε λόγω ελλείψεως εννόμων προσόντων, σύμφωνα με απόφαση Ειδικού Δικαστηρίου. Εξελέγη σε αναπληρωματική εκλογή, στις 29 Μαρτίου 1953, με 8.893 ψήφους. Πέθανε σε ηλικία 93 ετών. Κηδεύτηκε στις 21 Μαΐου 1985 από τον ιερό ναό του Αγίου Ισιδώρου του Β΄ Νεκροταφείου Πατησίων.
Σέλβα ντι Βαλ Γκαρντένα

Ιστορία

Το Ιταλικό όνομα της, Σέλβα (Selva), προέρχεται από το λατινικό Silva - δάσος και το Γερμανικό Βόλκενσταιν από το Κάστρο Βόλκενσταιν έδρα του οίκου Βόλκενσταϊν-Τρόστμπουργκ του Τιρόλου. Με το όνομα Silva Zilve αναφέρεται το 1166 και Greden Wolchenstein το 1288. Μέχρι το 1923 η πόλη και η ευρύτερη περιοχή ανήκαν στην Αυστρία και προσαρτήθηκαν στην Ιταλία, η πόλη το 1923 - 1955 ονομαζόταν Selva in Gardena και Σέλβα.
Η πλειοψηφία των κατοίκων, το 87,84%, μιλούν την τοπική γλώσσα τη Λαντίνο, ένα 6,18% μιλούν Ιταλικά κι ένα 5,97% γερμανικά.

Τουρισμός

Η πόλη σήμερα αποτελεί γνωστό τουριστικό προορισμό το καλοκαίρι και τον χειμώνα, αποτελεί σημείο εκκίνησης για εξορμήσεις στα γύρω βουνά για πεζοπορία, αναρρίχηση, ορειβασία και σκι. Διαθέτει 8000 κλίνες και περίπου 1.000.000 διανυκτερεύσεις ανά έτος του τουρισμού. Στην είσοδο της πόλης υπάρχει και το Κάστρο των Βόλκενσταιν.

Αθλητισμός

Η πόλη είναι έδρα της ομάδας χόκει πάγου H.C. Gherdëina πρωταθλήτρια Ιταλίας 4 φορές.
Μαρκ Γουέιν Κλαρκ

Βιογραφικά στοιχεία

Ο Μαρκ Κλαρκ γεννήθηκε στις 1 Μαΐου του 1896 σε στρατιωτική βάση της Νέας Υόρκης. Ο πατέρας του ήταν στρατιωτικός και η μητέρα του Αμερικανο-Εβραία. Από νωρίς ακολούθησε το στρατιωτικό επάγγελμα εισαχθείς στη Στρατιωτική Σχολή Γουέστ Πόιντ από την οποία και αποφοίτησε το 1917 λαμβάνοντας αμέσως μέρος στον Α΄ Παγκόσμιο Πόλεμο υπηρετώντας στο 11ο σύνταγμα πεζικού της 5ης αμερικανικής μεραρχίας στο γαλλικό μέτωπο όπου και τραυματίσθηκε σοβαρά το 1918.
Κατά τη διάρκεια του μεσοπολέμου υπηρέτησε σε διάφορες επιτελικές υπηρεσίες παρακολουθώντας σχολές ανωτέρων βαθμίδων και συμμετέχοντας σε μεγάλες στρατιωτικές ασκήσεις. Στις αρχές του Β΄ Π.Π., ο Μαρκ Κλαρκ ανέλαβε υπαρχηγός του Επιτελείου Στρατού υπό τον στρατηγό Μάρσαλ όπου και προάχθηκε από ταξίαρχος σε υποστράτηγο. Ένα μήνα μετά την είσοδο των ΗΠΑ στον Πόλεμο (Ιανουάριος του 1941), ανέλαβε αναπληρωτής αρχηγός του Επιτελείου και τον Ιούνιο του 1942 Αρχηγός του 2ου Σώματος Στρατού.

Τον Οκτώβριο του 1942 ορίσθηκε αναπληρωτής αρχηγός των συμμαχικών δυνάμεων στην επιχείρηση Πυρσός όπου μετά την απόβαση συγκροτήθηκε η 1η διασυμμαχική Στρατιά στην εκστρατεία της Βόρειας Αφρικής. Στο στάδιο αυτό ήλθε σε άμεση επαφή με τον Γάλλο αρχηγό των Ενόπλων Δυνάμεων ναύαρχο Νταρλάν, της κυβέρνησης του Βισύ, που βρισκόταν "τυχαία" στο Αλγέρι με τον οποίο και διαπραγματεύτηκε την "κατάπαυση του πυρός", ή συνθηκολόγηση με τις λεγόμενες δύο "συμφωνίες Κλαρκ - Νταρλάν".
Το 1943 ανέλαβε διοικητής της 5ης Αμερικανικής Στρατιάς στη Τυνησία όπου και στη συνέχεια ηγήθηκε των αμερικανικών αποβατικών δυνάμεων στην Ιταλία με τις οποίες και εισήλθε θριαμβευτής στη Ρώμη, καταλαμβάνοντας έτσι την μία πρωτεύουσα του Άξονα. Μετά την άνευ όρων συνθηκολόγηση των σε Ιταλία και Αυστρία γερμανικών δυνάμεων που, σημειώνεται ότι, έγινε ενώπιον αυτού τον Απρίλιο του 1945 στην Καζέρτα, ανέλαβε καθήκοντα ύπατου Αρμοστή στην Αυστρία. Το 1947 ανέλαβε την γενική αρχηγία των κατά ξηρά αμερικανικών δυνάμεων.
Το 1952 διαδέχθηκε τον Μάθιου Ριτζγουαίη στην αρχιστρατηγία των δυνάμεων του ΟΗΕ στον πόλεμο της Κορέας καθώς και των αμερικανικών δυνάμεων της Άπω Ανατολής. Μετά το πέρας του πολέμου αυτού (30 Οκτωβρίου 1953) αποχώρησε από την ενεργό υπηρεσία.

Ο Αντιστράτηγος Μαρκ Γουέιν Κλαρκ πέθανε στις 17 Απριλίου του 1984 στο Τσάρλεστον της Νότιας Καρολίνας, σε ηλικία 87 ετών. Ήταν παντρεμένος και είχε δύο παιδιά, τον Ουίλιαμ, που έγινε αξιωματικός του πεζικού, και την Πατρίτσια Άννα.

Τιμές

Ο Μαρκ Γουέιν Κλαρκ είχε τιμηθεί εκτός από αμερικανικά και με πολλά συμμαχικά παράσημα. Το όνομά του φέρουν προς τιμή του ένας αυτοκινητόδρομος και μία γέφυρα στις ΗΠΑ.
Κορράδος Α΄ της Βουργουνδίας

Βιογραφία

Ήταν ο μόνος γιος του Ροδόλφου Β΄ της Άνω και Κάτω Βουργουνδίας (Αρλ) και της Μπέρτα των Χουνφριτιδών, κόρης του Μπούρχαρτ Γ΄ δούκα της Σουαβίας. Είναι ο τρίτος Κορράδος στον Οίκο του.
Ο χρονικογράφος Έκκεχαρτ Δ΄ αναφέρει μία μάλλον αλληγορική ιστορία: όταν ο Κορράδος Α΄ έμαθε ότι οι Μαγιάροι και οι Σαρκηνοί από το Φραξινέτουμ της Προβηγκία βάδιζαν εναντίον του, έστειλε απεσταλμένους στον καθένα ενημερώνοντάς τον για τον άλλο, προσφέροντας τη βοήθειά του και τη θέση του άλλου. Όταν οι δύο εισβολείς συναντήθηκαν για να πολεμήσουν, οι Βουργουνδοί έμειναν πίσω και αφού οι αντίπαλοι εξουθενώθηκαν από τη μάχη, επιτέθηκε ο Κορράδος Α΄ και τους κατέστρεψε. Οι αιχμάλωτοι πωλήθηκαν ως δούλοι.
Μονάδες Αποσπασμάτων Διώξεως

Οι Μονάδες Αποσπασμάτων Διώξεως (ΜΑΔ) ήταν ένοπλες παραστρατιωτικές μονάδες που συγκροτήθηκαν από την κυβέρνηση Κωνσταντίνου Τσαλδάρη τον Οκτώβρη του 1946. Ο ρόλος των ΜΑΔ ήταν να συμμετάσχουν, μαζί με τη Χωροφυλακή και τον Εθνικό Στρατό, στην καταδίωξη και στην καταστροφή των αντάρτικων ομάδων της Αριστεράς που δρούσαν στην επαρχία. Οι ΜΑΔ είχαν στρατιωτική δομή και τα μέλη τους είχαν συνήθως στρατιωτική πείρα και γνώριζαν καλά τις περιοχές που δρούσαν. Στις ΜΑΔ  μαζί με τις Μονάδες Ασφαλείας Υπαίθρου (ΜΑΥ), που ιδρύθηκαν την ίδια περίοδο, υπηρέτησαν συνολικά περίπου 41.000 ένοπλοι. Οι ΜΑΥ και τα ΜΑΔ καταργήθηκαν σταδιακά στο τέλος του 1947, μετά τη συμφωνία της Κυβέρνησης Σοφούλη και των Ηνωμένων Πολιτειών της Αμερικής (Νοέμβριος 1947) για τη δημιουργία του σώματος της Εθνοφρουράς.
1331 Σολβέιγκ

Φυσικά χαρακτηριστικά

Η μέση διάμετρος του Σολβέιγκ εκτιμάται σε 32,08 χιλιόμετρα. O φασματικός τύπος του είναι B (κατά SMASSII), ενώ το άλβεδό του είναι 0,1509. Ο Σολβέιγκ περιστρέφεται γύρω από τον εαυτό του πιθανώς μία φορά κάθε 10 και πλέον ώρες περίπου.
Τάκης Ευδόκας

Πολιτική καριέρα

Ο Τάκης Ευδόκας ήταν πρόεδρος και ιδρυτής του ΔΕΚ και υποψήφιος στις κυπριακές προεδρικές εκλογές στις 25 Φεβρουαρίου του 1968 κόντρα στον τότε πρόεδρο, αρχιεπίσκοπο Μακάριο, ο οποίος απολάμβανε την προτίμηση της συντριπτικής πλειοψηφίας του εκλογικού σώματος. Ο Ευδόκας αντιπροσώπευε μια πολιτική πτέρυγα που χαρακτηρίστηκε ως ενωτική ή αντιμακαριακή δεξιά παράταξη ή ακροδεξιά, που επιζητούσε τη συνέχιση της πολιτικής για Ένωση με την Ελλάδα. 
Τον Ιανουάριο του 1968 με άρθρο του σε εφημερίδα πραγματοποίησε δριμεία κριτική κατά του Μακαρίου και της κυπριακής Εκκλησίας. Λίγες μέρες αργότερα, στις 15 Φεβρουαρίου υπέβαλε την υποψηφιότητά του για την προεδρία ενώ σε συνέντευξη τύπoυ που ακολούθησε, δήλωσε πως σκοπός της συμμετοχής του στις εκλογές ήταν η ομαλή πολιτική ζωή και η πολιτική πολυφωνία. Κατά την κεντρική προεκλογική του ομιλία, δέχτηκε επίθεση από οπαδούς της μακαριακής παράταξης που εκτόξευσαν εναντίον του γιαούρτια, ντομάτες, αυγά κλπ. Στις εκλογές που ακολούθησαν έλαβε 8.577 ψήφους που αντιστοιχούσαν σε ποσοστό 3,71%. Το 1970 φυλακίστηκε προσωρινά λόγω άρθρου του στο οποίο ασκούσε κριτική κατά του αρχιεπισκόπου Μακαρίου. Αργότερα, πρόσφερε καταφύγιο στον Ελλαδίτη αξιωματικό και υψηλόβαθμο στέλεχος της ΕΟΚΑ Β', Γεώργιο Καρούσο όταν εκείνος βρισκόταν στην Κύπρο.

Συγγραφικό έργο

Έχει γράψει 16 βιβλία όλα σχετικά με την ψυχιατρική. Το πρώτο του βιβλίο Τα δύσκολα προβλήματα και τα πρώτα ερωτήματα του παιδιού σας (Ελληνικός τίτλος) ή  Γονείς, Παιδιά και Σεξ (Κυπριακός τίτλος) προκάλεσε σάλο και μάλιστα κάποιες οργανώσεις στην Κύπρο μάζευαν υπογραφές ζητώντας από την εφημερίδα Ελευθερία να καταργήσουν την στήλη που έγραφε.
Νικόλαος Γερμανός

Βιογραφικά στοιχεία

Γεννήθηκε στο χωριό Βάβδο της Χαλκιδικής το 1864, ενώ σπούδασε στην Αθήνα και στη Γερμανία. Ολοκλήρωσε τις σπουδές του στη Χάλκη και εργάστηκε στη Σμύρνη ως βοηθός σε φαρμακείο. Το επίθετό του οφείλεται στις σπουδές στη Γερμανία, ενώ ο πατέρας του λεγόταν K. Λιόλιος. Ασχολήθηκε με επιστημονικές έρευνες, στο Ινστιτούτο Ιένης και λόγω ακριβώς των εργασιών του αυτών, απεστάλη κατόπιν προτάσεως στον καθηγητή Χάικελ από το Πανεπιστήμιο της Ιένης στο Διεθνές Ενυδρείο στη Νεάπολη της Ιταλίας, όπου και ασχολήθηκε για ένα εξάμηνο με την έρευνα σε θαλάσσια ζώα. Επιστρέφοντας στην Αθήνα, διορίσθηκε καθηγητής της Φυσικής Ιστορίας στο Διδασκαλείο Αθηνών. Από το 1906 έως το 1915 διετέλεσε υφηγητής και επιμελητής στο Φυσιογραφικό Μουσείο του Πανεπιστημίου και δημιούργησε τον πρώτο ζωολογικό κήπο και το πρώτο ενυδρείο στην Ελλάδα, το 1900. Μετά την απελευθέρωση της Μακεδονίας, επέστρεψε στη Θεσσαλονίκη και το 1915 εξελέγη βουλευτής με το αντιβενιζελικό ψηφοδέλτιο, όπως και το 1920 - αργότερα διετέλεσε δημοτικός σύμβουλος και δημαρχεύων της Θεσσαλονίκης.
Ο Νικόλαος Γερμανός ήταν ο ιθύνων νους και ο σημαντικότερος εκ των πρωτεργατών της κίνησης για την ίδρυση της Διεθνούς Εκθέσεως Θεσσαλονίκης το 1925, αφού με υπομνήματα και ενέργειές του πέτυχε την άδεια της για τη διοργάνωση του Θεσμού.
Πέθανε το 1935 στην Αθήνα. Υπήρξε ιδρυτής του πρώτου ελληνικού ζωολογικού κήπου.
Βάτσλαβ Ρίντλμπαουχ

Μουσικός

Ο Ρίντλμπαουχ σπούδασε ακορντεόν με τον Γιόσεφ Σμετάνα και σύνθετη με τον Zdeňek Hůla στο Ωδείο της Πράγας από το 1962 έως το 1968. Συνέχισε τις σπουδές του στην Ακαδημία Τεχνών στην Πράγα με καθηγητή τον Václav Dobiáš.
Ήταν διευθυντής στο Συνεδριακό Κέντρο της Πράγας και στο Εθνικό Θέατρο της Πράγας. Από το 2001 ήταν ο γενικός διευθυντής της Φιλαρμονικής Ορχήστρας της Τσεχίας. Ο Ρίντλμπαουχ ήταν καθηγητής σύνθεσης στο Τμήμα Μουσικών Σπουδών στην Ακαδημία Τεχνών της Πράγας.
Gran Turismo 5

Gameplay

Το παιχνίδι περιέχει πολλές καινούριες πίστες και έχει πάνω από 1,000 αυτοκίνητα. Όπως και ο προκάτοχος του, το Gran Turismo 4, έχει 2 κατηγορίες αγώνων, το A-spec και το B-spec. Στο δεύτερο ο παίκτης βάζει 1 με 4 οδηγούς (ανάλογα με τον αγώνα) καθώς και να ελέγχει η να αλλάζει τους οδηγούς μέσω των pit stop. Επίσης το παιχνίδι έχει λειτουργία δημιουργίας πίστας, επιλογή τραγουδιών για παίξιμο στη λειτουργία Gran Turismo, δεν επιτρέπει στον παίκτη να έχει πάνω από 20,000,000 credits και έχει επίσης δικτυακή λειτουργία που επιτρέπει στους παίκτες να αγωνίζονται με άλλους παίκτες, συνήθως από άλλες χώρες. Το παιχνίδι είναι διαθέσιμο και στα ελληνικά.